
[bookmark: TextBodyBegin]Европейският парламент,
–	като взе предвид предишните си резолюции относно Иран,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Ислямската република систематично потиска своя народ чрез произволни арести, насилствени изчезвания, изтезания, извънсъдебни екзекуции, смъртно наказание, сексуално насилие, колективно наказание и нечовешки условия в затворите;
Б.	като има предвид, че според оценките броят на загиналите по време на неотдавнашните протести варира от няколко хиляди до над 35 000, сред които жени, деца и възрастни хора; като има предвид, че сред жертвите има граждани на ЕС;
В.	като има предвид, че десетки хиляди са били арестувани произволно, а действителният им брой е неизвестен; като има предвид, че задържаните лица са лишени от достъп до адвокат, семействата си или подходящи медицински грижи и са подлагани на изтезания, малтретиране чрез лишаване от сън и други форми на насилие, както и на принудителни признания;
Г.	като има предвид, че документираните деяния достигат прага за престъпления срещу човечеството;
Д.	като има предвид, че Иран упражнява транснационални репресии чрез „принуда чрез посредници“, както е в случая с Мохамед Амер Дадафарзин, син на защитничката на правата на човека Фариба Балоч, който е бил задържан произволно и подложен на изтезания в отмъщение за дейността на майка му в областта на правата на човека и за изявленията ѝ пред Европейския парламент;
Е.	като има предвид, че Корпусът на гвардейците на ислямската революция играе централна роля в репресиите и може да действа безнаказано; като има предвид, че ЕС го е определил за терористична организация;
1.	изразява солидарност с иранския народ и потвърждава, че той е единственият легитимен източник на суверенитет в Иран; подкрепя иранския народ, който се бори за свобода и правото да живее без ислямистки натиск;
2.	осъжда систематичното използване от режима на произволни задържания, изтезания, извънсъдебни екзекуции и смъртно наказание като средства за репресия; призовава за незабавното премахване на смъртното наказание;
3.	призовава режима да прекрати всяко насилие срещу цивилни граждани, да спре всички екзекуции и да сложи край на репресиите; изисква освобождаването на всички произволно задържани лица, включително чуждестранни граждани и лица с двойно гражданство;
4.	настоятелно призовава органите да престанат да предприемат целенасочени действия срещу лекарите и здравните работници, които лекуват ранени демонстранти;
5.	изисква жестокостите да бъдат независимо документирани от органите на ООН, а доказателствата да бъдат съхранени за бъдещо наказателно преследване; подчертава необходимостта извършителите да бъдат подведени под отговорност чрез международни съдебни механизми, включително Съветът за сигурност на ООН да отправи искане към Международния наказателен съд да разследва Иран;
6.	осъжда репресиите на режима срещу демонстранти, активисти, журналисти, защитници на правата на човека, чуждестранни граждани и лица с двойно гражданство, жени, малцинства и общности, включително кюрди, балучи, хузестански араби, бахаи и християни, наред с други; призовава за освобождаване на лицата, задържани единствено заради тяхната етническа принадлежност или религиозни убеждения;
7.	настоятелно призовава Съвета и държавите членки да разширят целенасочените санкции, включително замразяване на активи и забрана за пътуване, срещу лицата, отговорни за нарушенията, включително членове на Корпуса на гвардейците на ислямската революция и политически лидери, прокурори и служители в затворите и службите за сигурност, както и да прилагат санкциите и да предотвратяват заобикалянето им;
8.	решително осъжда избирането на Ислямска република Иран за заместник-председател на Комисията на ООН за социално развитие и изразява съжаление във връзка със съобщенията, че генералният секретар на ООН е изпратил поздравително послание до режима по повод годишнината от Ислямската революция, което легитимира правителство, отговорно за масови убийства, изтезания и произволни задържания, и подкопава международната отчетност;
9.	осъжда потискането на жените и призовава за незабавното освобождаване на всички жени, които се намират в затвора, особено на лауреата на Нобелова награда Наргиз Мохамади;
10.	осъжда умишленото използване на дипломация чрез вземане на заложници от страна на иранските органи; настоятелно призовава ЕС и неговите държави членки да разработят стратегия за противодействие, за да помогнат на семействата на задържаните лица и за да се предотврати вземането на нови заложници;
11.	призовава ЕС и неговите държави членки да предоставят защита и хуманитарна помощ на хората, чийто живот е изложен на сериозен риск, и да подкрепят решения за възстановяване на достъпа до интернет;
12.	възлага на своя председател да предаде настоящата резолюция на Съвета, Комисията, ЗП/ВП, държавите членки, ООН и иранските органи.

